**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.08.2020, ora 08.00 – 10.08.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 10.08.2020, ora 07.00**

**RÂURI**

**Debitele au fost,** **în general, staţionare**, exeptând cursul Jiului, cursul superior al Prutului şi cursurile mijlociu şi inferior ale Someşului, unde au fost în scădere.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe: Arieș, Jiu, Cibin, Lotru, Olteţ, pe cursul superior al Trotuşului, cursul inferior al Begăi și pe cursul Prutului aval Rădăuţi Prut și mai mici (10-30% din normalele lunare) pe râurile din bazinele Bârlad, Râmnicu Sărat și Jijia.

În interval au fost emise şase **atenționări hidrologice** pentru fenomene imediate.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi,** **în general, staționare.**

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri de niveluri şi debite pe unele râuri mici din zonele de deal și munte, datorită precipitațiilor sub formă de aversă şi cu caracter torenţial, mai însemnate cantitativ, prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **în intervalul 09-10.08.2020 a fost în creștere, având valoarea de 4700 m3/s**, sub media multianuală a lunii **august (4300 m3/s).**

În aval de Porţile de Fier debitele au fost în creștere pe sectorul Gruia-Zimnicea și în scădere pe sectorul Giurgiu-Tulcea.

**Debitul la intrarea în ţară** (secţiunea Baziaş) **va fi în creștere (5200 m3/s).**

În aval de Porţile de Fier debitele vor fi în creștere pe sectorul Gruia-Olteniţa și în scădere pe sectorul Călăraşi-Tulcea.

**2.** **Situaţia meteorologică în intervalul 09.08.2020, ora 08.00 –10.08.2020, ora 06.00**

**În ţară,** vremea a fost călduroasă la amiază în cea mai mare parte a teritoriului, deși valorile termice au fost în scădere față de ziua precedentă. Cerul a fost variabil, cu înnorări temporar accentuate mai ales după-amiaza și seara, când local în sud-vest și izolat în rest au fost averse și descărcări electrice. Conform datelor colectate din rețeaua de observații, s-a consemnat grindină pe raza județelor Vâlcea și Dolj. Vântul a suflat slab și moderat, temporar cu intensificări în cursul zilei în sud și sud-est, cu viteze la rafală în jurul a 50 km/h, dar și în timpul ploilor, chiar și cu aspect de vijelie (confirmată fiind cea de pe raza localității Craiova). Temperaturile maxime s-au încadrat între 25 de grade la Întorsura Buzăului și 34 de grade la Hârșova, Cernavodă, Turnu Măgurele, București-Filaret, Caracal, Slatina, Stolnici și Banloc, iar la ora 06.00 se înregistrau valori termice cuprinse între 9 grade la Joseni şi Miercurea Ciuc şi 25 de grade la Constanţa-dig. *Indicele temperatură-umezeală (ITU) a atins pragul critic de 80 de unități local în Câmpia de Vest și cu totul izolat în Lunca Dunării.*

**Observaţie:** în intervalul de diagnoză au fost în vigoare 3 avertizări cod portocaliu și 21 de atenționări cod galben, emise precum urmează: SRPV Timișoara - 3 avertizări și 10 atenționări, SRPV Craiova - 8 atenționări, CNPM București pentru Muntenia – 2 atenționări și SRPV Sibiu - 1 atenționare.

**La Bucureşti,** vremea a fost călduroasă, deși valorile termice au marcat o scădere față de ziua precedentă. Cerul a fost variabil, iar vântul a suflat slab și moderat, cu ușoare intensificări în cursul zilei. Temperatura maximă a fost de 34 de grade la Filaret, 33 de grade la Afumați și 32 de grade la Băneasa, iar la ora 06.00, se înregistrau 18 grade la Băneasa, 19 grade la Afumaţi şi 22 de grade la Filaret.

**3. Prognoza meteorologică în intervalul 10.08.2020, ora 08.00–11.08.2020, ora 8.00**

**În ţară,** vremea se va menține călduroasă în cea mai mare parte a teritoriului, local caniculară în Câmpia Română. Cerul va fi variabil, cu înnorări temporar accentuate mai ales în a doua parte a zilei, când vor fi averse, descărcări electrice și intensificări de scurtă durată ale vântului local în zonele montane și submontane și pe arii mai restrânse în rest, îndeosebi în nord-est și centru. Ploile vor avea și caracter torențial și, mai ales la munte, cantitățile de apă vor fi însemnate. Vor fi condiții de grindină. Temperaturile maxime se vor încadra între 25 de grade în nordul Moldovei și 36 de grade în Lunca Dunării, iar cele minime vor fi cuprinse între 12 grade în depresiunile Carpaților Orientali și 22...23 de grade pe litoral. *Indicele temperatură-umezeală (ITU) va atinge izolat pragul critic de 80 de unități, îndeosebi în vestul teritoriului.*

**La Bucureşti,** vremea va fi călduroasă, caniculară după-amiaza. Cerul va fi variabil, iar vântul va sufla slab și moderat. Temperatura maximă va fi de 34...35 de grade, iar cea minimă de 18...20 de grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Ilfov:**

**-**informează telefonic că la data de 09.08.2020, în jurul orei 14:00, a izbucnit un incendiu de vegetaţie care a afectat o suprafaţă de cca 3000 mp în localitatea Copăceni (str. Gârlei, nr. 59A). I.S.U. Ilfov a intervenit pentru stingere cu 3 autospeciale și a lichidat incendiul în jurul orei 16:00;

-informează telefonic că la data de 09.08.2020, în jurul orei 19.54, în satul Sintești, com. Vidra, a fost semnalat un incendiu de vegetaţie pe o suprafaţă de 15 000 mp. I.S.U. Ilfov intervine pentru stingere. Se va reveni cu informaţii.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT